Radd il-ħajr u talb għas-sultan Għall-mexxej tal-kor. Salm ta' David. Mulej, bil-qawwa tiegħek jifraħ is-sultan; kemm jithenna bir-rebħa tiegħek! Ix-xewqa ta' qalbu int qtajthielu, ma ċħadtlux it-talba ta' fommu. Għax inti lqajtu bil-barka u r-riżq, kuruna ta' deheb fin qegħedtlu fuq rasu. Il-ħajja talbek, u int tajthielu, għomor twil minn żmien għal żmien . Kbir hu sebħu bir-rebħa li tajtu; ġieħ u ġmiel int tqiegħed fuqu. Lilu tagħti barkiet għal dejjem, tferrħu u thennih bis-sebħ ta' wiċċek. Għalhekk is-sultan fil-Mulej jittama, għall-ħniena tal-Għoli qatt ma jitħarrek. Tilħaq idek l-għedewwa kollha tiegħek, tilħaq lemintek 'il min jobogħdok. Malli int tidher, forn tan-nar tagħmilhom. Fil-qilla tiegħu jiblagħhom il-Mulej, u n-nar jeqridhom. Nisilhom mill-art int teqred, 'l uliedhom minn fost il-bnedmin. Għax riedu jagħmlu l-ħsara lilek; nasbu d-deni, iżda ma rnexxilhomx. Għax inti ġġegħelhom jaħarbu, xħin timmira l-qaws kontrihom. Tkabbar, Mulej, bil-qawwa tiegħek! Ħa ngħannu u nfaħħru s-saħħa tiegħek.